MTC ออกหุ้นกู้ 2 ชุด ชูดอกเบี้ย 3.65-4% ขายนักลงทุนทั่วไป เดินหน้าขยายธุรกิจโต
MTC เตรียมออกหุ้นกู้ชุดใหม่ให้กับผู้ลงทุนทั่วไป อายุ 2 ปี อัตราดอกเบี้ย 3.65% ต่อปี และอายุ 3 ปี ดอกเบี้ย 4% ต่อปี เสนอขาย 21, 25-26 ต.ค.65 ฟาก “ทริสเรทติ้ง” จัดอันดับความน่าเชื่อถือ “BBB+” ด้วยแนวโน้มอันดับเครดิต “Stable” หรือ “คงที่”  ขยายธุรกิจที่ยังโตต่อเนื่อง ตั้งเป้าโต 20-25%  
MTC เตรียมออกหุ้นกู้ชุดใหม่ให้ผู้ลงทุนทั่วไป อายุ 2 ปี อัตราดอกเบี้ย 3.65% ต่อปี และอายุ 3 ปี ดอกเบี้ย 4% ต่อปี ขยายธุรกิจที่ยังโตต่อเนื่อง
12 ต.ค. 2565

บริษัท เมืองไทย แคปปิตอล จำกัด (มหาชน) หรือ MTC เตรียมเสนอขายหุ้นกู้ชุดใหม่ 2 รุ่น ให้แก่ผู้ลงทุนทั่วไป ประกอบด้วย หุ้นกู้อายุ 2 ปี อัตราผลตอบแทน 3.65% ต่อปี และหุ้นกู้อายุ 3 ปี อัตราผลตอบแทน 4.00% ต่อปี กำหนดจ่ายดอกเบี้ยทุก ๆ 3 เดือน โดยคาดว่าจะเสนอขายระหว่างวันที่ 21 และวันที่ 25 – 26 ตุลาคม นี้ อันดับความน่าเชื่อถือของบริษัทและหุ้นกู้ที่ระดับ “BBB+” ด้วยแนวโน้มอันดับเครดิต “Stable” หรือ “คงที่” จากทริสเรทติ้ง เมื่อวันที่ 21 กันยายน 2565 ซึ่งอยู่ระดับ Investment Grade เผยนำเงินที่ได้ไปคืนหุ้นกู้ที่จะครบกำหนดไถ่ถอนและขยายธุรกิจที่ยังโตต่อเนื่อง
นายปริทัศน์ เพชรอำไพ รองกรรมการผู้จัดการ เปิดเผยว่า บริษัทฯ ได้ยื่นแบบแสดงรายงานข้อมูลการเสนอขายตราสารหนี้และร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ เพื่อออกและเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ต่อผู้ลงทุนทั่วไป (Public Offering) โดยวัตถุประสงค์ในการออกหุ้นกู้ครั้งนี้บริษัทจะนำเงินที่ได้ไปใช้ในการชำระคืนหุ้นกู้ที่จะครบกำหนดในเดือนพฤศจิกายน และใช้ขยายกิจการของบริษัทที่ยังโตต่อเนื่อง
สำหรับการออกหุ้นกู้ครั้งนี้จะนำเงินที่ได้รับไปคืนหุ้นกู้ที่จะครบกำหนดในเดือนพฤศจิกายน 2565 ส่วนที่เหลือจะนำไปใช้ในการปล่อยสินเชื่อใหม่ซึ่งทางบริษัทฯ ตั้งเป้าไว้ว่าจะเติบโต 20-25% ตลอด 4 ปี ทำให้บริษัทฯ ยังมีความต้องการที่จะต้องใช้เงินในการปล่อยสินเชื่อใหม่และนำไปคืนหนี้เดิมที่จะครบกำหนด ซึ่งถ้าดูจากผลการดำเนินงานของบริษัทฯ ในช่วง 4 ปีที่ผ่านมาจนถึงงวด 6 เดือนแรกของปี 2565 พอร์ทสินเชื่อของบริษัทฯ เติบโตมาอย่างต่อเนื่อง จาก 48,000 ล้านบาทในปี 2561 ขยับขึ้นมาเป็น 60,388 ล้านบาทในปี 2562, 70,968 ล้านบาทในปี 2563, 91,812 ล้านบาทในปี 2564 และ ณ วันที่ 30 มิถุนายน 2565 ที่ผ่านมา พอร์ทสินเชื่อของบริษัทฯ ก็ปรับตัวเพิ่มขึ้นมาอยู่ที่ 107,401 ล้านบาท
ทั้งนี้จะเห็นได้ว่าบริษัทฯ มีการเติบโตอย่างต่อเนื่องทุกปี ทำให้บริษัทฯ ยังต้องการเงินทุนใหม่ๆ เข้ามาอย่างต่อเนื่องซึ่งหุ้นกู้ก็ถือเป็นแหล่งเงินทุนที่สำคัญของบริษัทฯ ในส่วนของกำไรสุทธิก็เติบโตอย่างต่อเนื่องแม้จะอยู่ในช่วงสถานการณ์ Covid-19 โดยกำไรสุทธิของบริษัทฯในช่วงปี 2561-2564 และ ณ วันที่ 30 มิถุนายน 2565 อยู่ที่ 3,713 ล้านบาท 4,237 ล้านบาท 5,214 ล้านบาท 4,945 ล้านบาท และ 2,756 ล้านบาท ตามลำดับ
“ในส่วนของหนี้เสียหรือ NPL ปัจจุบันอยู่ที่ประมาณ 1.96% บริษัทฯ เชื่อว่าผลดีจากการเปิดประเทศ จะทำให้เศรษฐกิจในประเทศกลับมาคึกคักอีกครั้ง ประกอบกับราคาพืชผลการเกษตรที่ปรับสูงขึ้น และค่าแรงขั้นต่ำที่รัฐบาลเพิ่งปรับเพิ่มขึ้น จะทำบริษัทสามารถบริหารจัดการอัตราส่วน NPL ให้อยู่ในกรอบตามเป้าที่บริษัทตั้งไว้”

สำหรับผู้ลงทุนทั่วไปที่สนใจจองซื้อหุ้นกู้ บริษัท เมืองไทย แคปปิตอล จำกัด (มหาชน) หรือ MTC สามารถจองซื้อขั้นต่ำ 100,000 บาท และทวีคูณ 100,000 บาท โดยคาดว่าจะเสนอขายระหว่างวันที่ 21 และ 25 – 26 ตุลาคม 2565 และสามารถศึกษารายละเอียดเพิ่มเติมได้ที่ www.sec.or.th หรือติดต่อผ่านสถาบันการเงินซึ่งเป็นผู้จัดการการจำหน่ายหุ้นกู้ดังนี้
ธนาคารกรุงเทพ จำกัด (มหาชน) (ยกเว้นสาขาไมโคร) (โดยบุคคลธรรมดาสามารถจองซื้อทางออนไลน์ผ่าน Bualuang mBanking ได้อีก 1 ช่องทาง) โทร. 1333
ธนาคารกรุงไทย จำกัด (มหาชน) โทร. 02-111-1111 หรือจองซื้อทางออนไลน์ ผ่านแอปพลิเคชัน Krungthai Next หรือ ผ่าน Money Connect by Krungthai (https://moneyconnect.krungthai.com/)
ธนาคารกสิกรไทย จำกัด (มหาชน) (โดยบุคคลธรรมดาจองซื้อทางออนไลน์ผ่าน https://www.kasikornbank.com/kmyinvest ยกเว้นบุคคลสัญชาติต่างด้าว และนิติบุคคล สามารถจองซื้อผ่านสำนักงานใหญ่และสาขา) โทร. 02-888-8888 กด 819
ธนาคารซีไอเอ็มบี ไทย จำกัด (มหาชน) (โดยบุคคลธรรมดาสามารถจองซื้อทางออนไลน์ผ่าน Mobile Application – CIMB Thai Digital Banking ได้อีก 1 ช่องทาง) โทร. 02-626-7777
บริษัทหลักทรัพย์ หยวนต้า (ประเทศไทย) จำกัด โทร. 02-009-8351-56